Fita se appèlaansoek gou aangehoorArgieffoto (Foto: DesignCoon/Pixabay) Die Pretoriase hooggeregshof het Donderdag gesê hy sal volgende week die Fair-Trade Independent Tobacco Association (Fita) se aansoek om verlof tot appèl volgende week aanhoor ná sy saak oor die voortgesette verbod op die verkope van tabakprodukte van die hand gewys is. Die saak is vir 15 Julie geskeduleer, het Sinenhlanhla Mnguni, voorsitter van Fita, gesê. ŉ Volbank regters het op 26 Junie die saak teen die verbod met koste van die hand gewys. Die verbod is in April deur Nkosazana Dlamini-Zuma, minister van samewerkende regering, onbepaald verleng. Fita het dringend aansoek gedoen om verlof tot appèl en daag die uitspraak, insluitend die kostebevel. Die organisasie glo die hof het fouteer in sy interpretasie van die drempel van noodsaaklikhede in die Wet op Rampbestuur waarvolgens die regering ŉ ramptoestand afgekondig het in reaksie op die Covid-19-pandemie. Fita het in sy dokumente gesê die hof moes bevind het die toets is of iets “absoluut noodsaaklik” is. Fita meen die hof het ook fouteer in sy toepassing van rasionaliteit wat verband hou met of die verbod op die verkope van sigarette rasioneel verbind kan word met die doel waarvoor die regering die regulasies ingestel het. Die hof het bevind rasionaliteit is nie ŉ streng toets nie en hy was tevrede met Dlamini-Zuma se redes waarom die verbod ingestel is. Prokureurs vir die ministers het aangevoer dat, gebaseer op wetenskaplike navorsing, die verbod ingestel is om te voorkom dat hospitale oorval word deur rokers wat erge Covid-19-simptome kan hê. Fita bevraagteken die wetenskaplike bewyse en het dit weer in sy aansoek om verlof tot appèl genoem. Die organisasie voeg by dit is egter tot ŉ groot mate irrelevant, want die rasionele basis vir die minister se optrede is nie ter sprake nie, tensy dit bewys kan word dat mense en masse ophou rook het as ŉ gevolg van die verbod op sigarette. Die verbod word ook deur British American Tobacco SA gedaag. Die maatskappy se saak sal vroeg in Augustus in die Wes-Kaapse hooggeregshof aangehoor word. Na verwagting het die Suid-Afrikaanse ekonomie reeds miljarde rand weens die verbod verloor en die sluikhandelbedryf het ŉ hupstoot gekry.